David Moffat

**David Halliday Moffat** (1839–1911) var en amerikansk bankmann og industri-magnat som var involvert i gruve- og jernbanevirksomhet - hovedsakelig i delstaten Colorado. Han eide omkring 100 sølv- og gullgruver, og eide eller var medeier i jernbanelinjer tilknyttet gruvene. Moffat var president for Denver & Rio Grande Railroad fra 1887 til 1891. I 1893 var han med på å finansiere en jernbanelinje mellom Florence og Cripple Creek (der han eide gullgruver). I 1902 grunnla han *Denver, Northwestern & Pacific Railway* for å bygge en jernbanelinje fra Denver og vestover til Salt Lake City. Denne jernbanelinjen som ble kalt *Moffat Road*, skiftet navn til Denver & Salt Lake Railway etter Moffats død. David Moffat døde i 1911 i New York under en forretningsreise.

## Biografi

### Tidlig liv
David Moffat ble født 22. juli 1839 i Washingtonville i delstaten New York, og var yngst i en søskenflokk på 8. Foreldrene var David og Eleanor Cutter Moffat som var etterkommere av skotske og irske innvandrere. I 1851 reiste 12 år gamle David til storbyen New York og fikk jobb som løpegutt og bud i New York Exchange Bank. I 1855 flyttet han etter storebroren sin Samuel til Des Moines i Iowa og jobbet i bank. Sammen med B.F. Allen dro han til Omaha, Nebraska i 1856 og grunnla Bank of Nebraska. I 1857 eide Moffat eiendommer for over en million dollar, men da boligboblen sprakk i 1858, gikk banken hans konkurs, og Moffat mistet alt.

### Colorado
I 1860 flyttet han til Denver. Han startet forretningen *Woolworth and Moffat* som han tjente gode penger på. Han giftet seg i 1861, og i 1865 ble han daglig leder (*cashier*) i First National Bank of Denver. Etter borgerkrigen var jernbane-manien på sitt høyeste med byggingen av USAs første transkontinentale jernbane i full sving. Traséen som ble valgt gikk ikke innom Denver, men omkring 150 kilometer lenger nord, innom Cheyenne, Wyoming. Denvers samfunnstopper var bekymret for at byen skulle bli en bakevje, og i 1867 ble Denver Pacific Railway and Telegraph Company stiftet med Moffat som økonomiansvarlig. Linjen mellom Denver og Cheyenne ble innviet sommeren 1870 med et åpningstog trukket av lokomotivet *David H. Moffat*.

Tidlig på 1880-tallet investerte Moffat i jernbaneselskapet Denver, Utah & Pacific Railroad. Selskapets plan var å bygge vestover fra Denver og bygge tunnel gjennom fjellet i nærheten av Rollins Pass. Selskapet begynte å rydde banetraséen og startet tunneldrivingen før det ble slutt på pengene. Selv om prosjektet ikke lyktes, var Moffat stadig mer overbevist om at Denver trengte en egen jernbanelinje vestover mot Stillehavet.

### Denver, Northwestern & Pacific Railway
I 1902 stiftet Moffat Denver, Northwestern & Pacific Railway for å bygge en jernbanelinje rett vestover fra Denver. Målet var å gi Denver en mer direkte rute til Salt Lake City enn ruten via Cheyenne (UP) eller via Pueblo (D&RG). Byggearbeidene på det som skulle bli Moffats livsverk startet i april 1903. Litt over to år senere (juni 1905) var linjen ferdig frem til Hot Sulphur Springs - med en midlertidig linje over Rollins Pass (3&nbsp;563 moh). Planen var å erstatte ruten over passet med en tunnel når økonomien tillot det. Linjen over passet var svært arbeidskrevende å holde åpen om vinteren, og selskapets inntekter ble for en stor del spist opp av kostnader knyttet til dette. Konkurrerende jernbaneselskaper motarbeidet Moffats anstrengelser for å skaffe finansiering til videre bygging av jernbanen hans, og tunnelen gjennom fjellet ble ikke påbegynt før 12 år etter hans død.

## Personlig liv
David Moffat giftet seg med sin barndomskjæreste Frances A. Buckout i Mechanicsville, New York 11. desember 1861. I 1862 fikk de en datter, Marcia. I 1909 flyttet Moffat inn i sin nye 36-roms praktbolig i Denver. Boligen ble kjent som *Moffat Mansion*, og hadde et tiffany blyglassvindu i 3 paneler som kostet 25&nbsp;000 dollar. David Moffat døde i New York 18. mars 1911, og er gravlagt på Fairmount Cemetery i Denver. Han etterlot seg kone og datter - konen Frances Moffat døde i 1926.

## Arven etter Moffat

* I 1887 finansierte Moffat et bibliotek i fødebyen sin Washingtonville. Biblioteket er oppkalt etter David Moffat (*Moffat Library of Washingtonville*), og er per 2024 fortsatt i drift. Bygningen ble oppført på National Register of Historic Places i 1994.
* David Moffats private passasjervogn «Marcia» (bygd av Pullman Company og oppkalt etter hans datter) står utstilt i småbyen Craig i Colorado. Craig ble endestasjon for D&SL *(Moffat Road)*, og er administrasjonssenter i Moffat County som er oppkalt etter ham.
* Tettstedet Moffat i Saguache County, Colorado er oppkalt etter David Moffat.
* Den nesten 10 kilometer lange jernbanetunnelen under det kontinentale vannskillet vest for Denver er oppkalt etter ham; Moffat Tunnel.
* Moffat Station i Denver var endestasjon for D&SL, og er oppkalt etter David Moffat. Bygningen ble oppført på National Register of Historic Places' liste i 1976.
* Boligen hans i Grant Street, Denver ble oppført på National Register of Historic Places' liste i 1971, men ble revet året etter for å gi plass til et forretningsbygg.

## Referanser


## Kilder
* Moffat Road Railroad Museum: The Moffat Tunnel Besøkt 20. desember 2024
* Moffat Road Railroad Museum: The Moffat Road Besøkt 20. desember 2024
* Historic Denver: David H. Moffat, Jr. (av  Larry Ralston, pdf) Besøkt 20. desember 2024
* Rio Grande Info (DRGW.net): Denver, Northwestern & Pacific Railway Besøkt 20. desember 2024

## Eksterne lenker
*  Arapaho and Roosevelt National Forests: The Moffat Road. (publisert ca. 1963) ''(Beskrivelse av bilveien over Rollins Pass)'' Besøkt 20. desember 2024